รปช.ย้ำจุดยืน ไม่ตอบโต้-ด่าทอ แนะ 2 ขั้วขัดแย้งลืมอดีต 
พรรครวมพลังประชาชาติไทย ย้ำจุดยืนไม่ตอบโต้-ด่าทอ แนะ 2 ขั้วขัดแย้งลืมอดีต เอนก ปลุกพลังทุกฝ่าย เดินสู่สันติภาพรวมสร้างพลังรักสามัคคี ,นายเอนก เหล่าธรรมทัศน์ ผู้ร่วมก่อตั้งพรรครวมพลังประชาชาติไทย (รปช.) ระบุผ่านเฟซบุ๊ก ในหัวข้อพรรคการเมืองกับความรู้รักสามัคคีว่า 4 ปีที่ผ่านมา การเมืองไทยจะสงบได้พอสมควร แต่ความเป็นศัตรูอยู่กันคนละพวก คนละฝ่ายก็ยังคุกรุ่น ร้อนแรง เปรียบไปคล้ายถ่านแดง ที่ยังเหลือเนื้อถ่านอีกมากพอ อาจจะลุกขึ้นมาเป็นทะเลเพลิงอีกเมื่อไรก็ได้ เพียงแค่มีคนโหมความร้อนเข้าไป การเปิดตัวของพรรคทำให้ฝ่ายสีแดงและฝ่ายสีเหลือง รวมถึง กปปส. ที่ไม่เห็นด้วย ออกมาแสดงความเห็นต่อนายสุเทพ เทือกสุบรรณ ผู้ร่วมก่อตั้ง รปช.อย่างรุนแรง ก้าวร้าว และหยาบคาย ตนเข้าใจอารมณ์ความรู้สึกเหล่านั้น ทำให้ยิ่งคิดว่าต้องพูดให้ดังขึ้นอีกว่า พรรค รปช.ตั้งใจและยึดมั่นที่จะไม่ตอบโต้ ไม่ด่าทอ ไม่แก้คืน ท่านที่โกรธเคืองในเรื่องอดีต อดีตนั้นควรมีเพียงเอาไว้เป็นบทเรียน เรายืนยันจะไม่ผูกขั้วเป็นศัตรู หรือ เป็นปรปักษ์กับพรรคใดๆ ฝ่ายใดๆ สีใดๆ ไม่ผูกมัดตัวเองก่อนเวลาเกินไปว่าจะรวมกับใคร ไม่รวมกับใคร,ในฐานะคนนอก กปปส. และนอกพันธมิตร จะมุ่งเน้นทำการเมืองแห่งความรู้รักสามัคคี คุณสุเทพกับอดีต กปปส. จำนวนมาก ก็เดินมาถึงจุดที่พร้อมยื่นมือไปร่วมมือ ปรองดอง กับแทบทุกพรรคฝ่าย ขอเถอะครับอย่ามองแต่ความขัดแย้งในอดีต เราตั้งพรรคเพื่อวันข้างหน้าเพื่ออนาคตเป็นสำคัญ ทำอย่างไรคนที่เคยเดินขบวนจากคนละจุดยืน จะหันมาทุ่มเทสร้างพรรคใหม่ บ้างก็ปรับเปลี่ยนพรรคเก่า และยื่นดอกกุหลาบแดงไปให้พรรคฝ่ายที่เคยบาดหมางบ้าง พรรคการเมืองทั้งหลายจะจมอยู่กับอดีตไม่ได้ จะแตกแยกต่อไป ไม่คิดใหญ่ และอาศัยแต่ไขสันหลัง ใช้แต่สัญชาตญาณเดิม เตรียมตัวฟาดฟันกันรอบใหม่ไม่ได้ เราจะฟื้นกลับไปสู่ พฤษภา 2535,นายเอนก กล่าวว่า เราจะต้องคิดเสียใหม่หรือไม่ว่า การเมืองในความหมายสูงสุดนั้นคือศาสตร์และศิลป์แห่งการสร้างความเป็นไปได้ให้เกิดแก่บ้านเมือง มหาเธร์ และอันวาร์ เป็นศัตรูเก่า จากคนละจุด ยังยื่นมือเข้ามาจับกัน จนชนะการเลือกตั้ง เอานายกฯ นาจิบ ออกจากอำนาจได้ หรืออีกตัวอย่าง คือคิมจองอึน ผู้นำสูงสุดแห่งเกาหลีเหนือ ยื่นไมตรีให้จีนมิตรที่ห่างเหินไปมาก และ อเมริกาศัตรูที่เตรียมห้ำหั่นกันทุกเวลานาที และที่สุดเขาข้ามเส้นขนานที่ 38 ไปจับมือกับประธานาธิบดีเกาหลีใต้ อีกฝั่งหนึ่งได้ นี่คือการเมืองสร้างสรรค์ พร้อมเริ่มต้นใหม่ พร้อมจะลืมความขมขื่น ความขัดแย้ง ทำอย่างไรเราจะคิดใหม่ได้ ลืมภาพอสูรและนรกแห่งอดีต พูดใหม่ได้ พูดถึงสวรรค์ ให้สัญญาใหม่ได้ ว่าจะนำประเทศไทยที่เคยแตกแยกกันมาร่วมทศวรรษให้กลับคืนมาสู่สันติภาพได้ ,นายเอนก กล่าวด้วยว่า เชื่อว่าทุกสี ทุกฝ่าย ทุกพรรค เล็งเห็นการเมืองแบบใหม่ การเมืองเพื่อความสมัครสมานได้ นักการเมืองกับพรรคการเมืองของเราจะต้องร่วมกันเป็นผู้นำในการรู้รักสามัคคี ทำให้ประเทศไทยออกจากความมืดมน ความท้อแท้ และความชิงชัง ให้บ้านเมืองเราได้ตลบอบอวลไปด้วยความหวัง ให้ประชาชนได้เห็นแสงสว่าง.
รปช.ย้ำจุดยืนไม่ตอบโต้ ด่าทอ แนะ 2 ขั้วขัดแย้งลืมอดีต เอนก ปลุกพลังทุกฝ่ายเดินสู่สันติภาพรวมสร้างพลังรักสามัคคี 
เอนก เหล่าธรรมทัศน์,รปช.,พรรครวมพลังประชาชาติไทย,จุดยืน,ขั้วขัดแย้ง,ข่าวทั่วไป